Grøn var medlem af Grosserersocietetets komité (siden 1867) og var fra 1868-74 medlem af Sø- og Handelsretten. Han deltog i stiftelsen af forskellige aktieselskaber, bl.a. Kjøbenhavns Handelsbank 1873, og tog del i forberedelsen og ledelsen af industriudstillingerne i København 1872 og 1888 såvel som af den danske deltagelse i forskellige internationale udstillinger. Endvidere var han medlem af forskellige regeringskommissioner vedrørende handelsforhold og af det internationale forretningsudvalg for indførelsen af en ensartet garnnummerering.